Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 359/11/5507	Námestovo, 11.9.2013
EEČ : 2-41-146-2013

U Z N E S E N I E

Trestná vec:	neznámy páchateľ
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 576/2009 Zbierky zákonov a iné trestné činy

Rozhodol: 	prokurátor Okresnej prokuratúry Námestovo
Podľa § 215 odsek 2 písmeno c Trestného poriadku zastavujem trestné stíhanie.
že  dňa 16. 1. 2011 v čase okolo 02.00 hodine, v priestore vstupnej chodby pri recepcii v penzióne XXXXX, udrel päsťou XXXXX, narodeného XXXXX, do tváre, kde týmto úderom bola zasiahnutá aj oblasť pravého oka, čím mu spôsobil poranenie oka a očnice, zmliaždenie očnej gule a vnútroočnicových tkanív, vyžadujúcu si práceneschopnosť v trvaní 74 dní.

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Vyšetrovateľ Okresného riaditeľstva PZ v Dolnom Kubíne  uznesením zo dňa 19. 06. 2011 pod spisovou značkou ORP-284/OVK-DK-2011 začal trestné stíhanie vo  veci zločinu ublíženia na zdraví podľa § 155 odsek 1 Trestného zákona a prečinu výtržníctva podľa § 364 odsek 1 písmeno a/ Trestného zákona, ktorého sa mal dopustiť páchateľ na tom skutkovom základe, ako je to uvedené v predmetnom uznesení vyšetrovateľa PZ.

Vyšetrovateľ PZ do spisového materiálu zabezpečil zápisnicu o výsluchu svedka poškodeného XXXXX, zápisnicu o výsluchu svedka XXXXX, zápisnicu o výsluchu svedka XXXXX, zápisnicu o výsluchu svedka XXXXX, zápisnicu o výsluchu svedka XXXXX, zápisnicu o výsluchu svedka XXXXX, zápisnicu o výsluchu svedka XXXXX, zápisnicu o výsluchu svedka XXXXX, cestou právnej pomoci do Rakúskej republiky výsluch svedka XXXXX, hlásenie Nemocnice s poliklinikou XXXXX o napadnutí inou osobou zo dňa 16. 01. 2011, lekárske odborné vyjadrenie zo dňa 18. 04. 2011, prepúšťaciu správu z Ústrednej vojenskej nemocnice Ružomberok, lekárske správy z očného vyšetrenia a vysvetlenie XXXXX.

	Následne bol predmetný spisový materiál odstúpený na Obvodné oddelenie PZ Trstená a to z dôvodu, že predmetný skutok bolo potrebné ďalej kvalifikovať ako prečin ublíženia na zdraví podľa § 157 odsek 1 Trestného zákona a prečin výtržníctva podľa § 364 odsek 1 písmeno a/ Trestného zákona.

Poverený príslušník Obvodného oddelenia PZ Trstená do spisového materiálu ešte zabezpečil úradné záznamy ohľadne kamerového systému v penzióne, ako aj, či v čase spáchania skutku vykonával v priestoroch recepcie službu recepčný.

Následne poverený príslušník Obvodného oddelenia PZ Trstená podľa § 228 odsek 2 písmeno d/ Trestného poriadku, prerušil trestné stíhanie, pretože sa navrhovalo odovzdanie trestného stíhania do cudziny.

 Poverený príslušník Obvodného oddelenia PZ Trstená  zároveň navrhol tunajšej prokuratúre vec odovzať na trestné stíhanie príslušným justičným orgánom v Rakúskej republike, z ktorého podnetu následne tunajšia prokuratúra uvedenú vec odovzdala cestou Krajskej prokuratúry v Žiline spolu so žiadosťou o prevzatie trestného oznámenia do Rakúskej republiky. Rakúska strana uvedenú žiadosť akceptovala a trestné oznámenie prevzala.

Tunajšia prokuratúra cestou Krajskej prokuratúry v Žiline dňa 3.6.2013 obdržala správu, že rakúska strana mala po prevzatí trestného oznámenia trestné stíhanie zastaviť. Z listu Prokuratúry Viedeň vyplýva, že trestné stíhanie proti XXXXX bolo Prokuratúrou Viedeň prevzaté a pod spisovou značkou 325 St 3/12i bolo konanie proti XXXXX podľa § 190 ods. 2 rakúskeho Trestného poriadku z dôkazných dôvodov (protirečiace výpovede svedkov, nedá sa vylúčiť možná situácia sebaobrany) zastavené.

Z uvedeného dôvodu Poverený príslušník Obvodného oddelenia PZ Trstená,  uznesením  pod spisovou značkou ORP-743/TR-DK-2012 zo dňa 3. 8. 2013 rozhodol podľa § 228 ods. 5 Trestného poriadku o pokračovaní v trestnom stíhaní, nakoľko pominuli dôvody prerušenia trestného stíhania. Následne poverený príslušník Obvodného oddelenia PZ Trstená  predložil tunajšej prokuratúre spisový materiál na postup podľa § 215 ods. 2 písm. c/ Trestného poriadku.

	Vzhľadom na skutočnosť, že o skutku odovzdanom na trestné stíhanie do cudziny bolo právoplatne rozhodnuté cudzozemským orgánom príslušným na konanie o trestnom čine, a toto rozhodnutie možno považovať za dostačujúce, rozhodol som tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Michalík
prokurátor